Forord

Bekendtgørelse nr. 739 af 22. september 1997 om virksomhedernes sikkerheds- og sundhedsarbejde og Rammeaftalen om medindflydelse og medbestemmelse danner på det kommunale område grundlag for, at en lokalaftale om medindflydelse og medbestemmelse kan indeholde en anden organisering af sikkerheds- og sundhedsarbejdet end den traditionelle. 

KL og KTO har med tilfredshed konstateret, at de fleste kommuner, der har indgået en lokalaftale om medindflydelse og medbestemmelse, har  benyttet sig af denne mulighed. De centrale parter har dog også kunnet konstatere, at flere kommuner ikke har været tilstrækkelig opmærksomme på de krav, der i henhold til bekendtgørelsen skal være opfyldt for at kunne aftale en anden organisering end den traditionelle.

KL og KTO har derfor besluttet at udarbejde denne vejledning for at uddybe og konkretisere de regler, der regulerer området. Vejledningen indeholder således en gennemgang af  bekendtgørelsens §§43-45 punkt for punkt. Vejledningen indeholder endvidere referencer til Rammeaftalens bestemmelser, hvor dette er relevant. Endelig indeholder vejledningen eksempler hentet fra konkrete lokalaftaler om medindflydelse og medbestemmelse. Det skal understreges, at eksemplerne alene er tænkt som inspiration. Disse kan ikke automatisk overføres til andre kommuner, da det er de lokale forudsætninger for arbejdsmiljøindsatsen, der vil definere lokalaftalens indhold.

Vejledningen er tænkt som en hjælp til Forhandlingsorganet til brug for overvejelser omkring og udmøntning af en anden sikkerhedsorganisation end den traditionelle. Vejledningen er desuden tænkt som en checkliste for Hovedudvalget i de kommuner, der allerede har indgået en lokalaftale om medindflydelse og medbestemmelse.

KL og KTO opfordrer både Forhandlingsorganet og Hovedudvalget til at bruge denne vejledning for at sikre, at lokalaftalens bestemmelser om organisering af arbejdsmiljøarbejdet er i overensstemmelse med bekendtgørelsen. Såfremt Hovedudvalget efter en gennemgang af lokalaftalen finder frem til, at dette ikke er tilfældet, opfordres Hovedudvalget til at sørge for at foretage de nødvendige ændringer.

December 1999

Anker Boye 	
Kommunernes Landsforening og

Poul Winckler  
Kommunale Tjenestemænd 		
Overenskomstansatte